《将至岳阳》
清代·祖之望

出都近三旬，始达熊湘境。大云七十峰，一一纷造请。

似知我旧游，相识先引领。肩舆蹑其巅，空阔无留影。

天酿雪气寒，云蒸石骨冷。人烟隔溪水，绿浸松杉静。

轻篁弄风柔，宿鸟投林猛。待上夕波亭，湖山色已暝。

作者简介：（1755—1814）福建浦城人，字载璜，晚字子久，号舫斋。乾隆四十三年进士。授刑部主事。嘉庆初任湖北布政使。白莲教举兵，大吏皆统兵出战，之望独留镇守。官至刑部尚书。有《节制纪闻》、《皆山堂诗文钞》等。